SRĐAN MLAĐAN, jedan od najokrutnijih hrvatskih ubojica, oženio se u lepoglavskom zatvoru za 20-godišnju Zagrepčanku.

Sisački monstrum hladnokrvno je ubio djevojku (16), umirovljenika i policajca. Uz to ima pokušaj ubojstva, opljačkao je banku i držao taoce, a na slobodu izlazi 2025.

Mlada je Zagrepčanka Mlađanu pisala, a onda je došla u zatvor na vjenčanje. Zloglasni ubojica nikad je prije nije vidio.

Šef Lepoglave: Benefita nema na početku

Što sklapanje braka znači za boravak Srđana Mlađana u zatvoru, Nova TV je pitala Dražena Posavca, upravitelja kaznionice u Lepoglavi.

Tekst se nastavlja ispod oglasa

Posavec ne može komentirati pojedini slučaj, ali oženjeni zatvorenici imaju pravo na dva posjeta mjesečno. Dio zatvorenika svojim ponašanjem može zaslužiti i posebnu pogodnost da taj posjet provede u posebnoj prostoriji sa supružnikom.

"Samo stupanje u brak zatvorenicima ne donosi apsolutno nikakve benefite u početku. Sukladno procjeni stručnog tima, on ostvaruje ili ne ostvaruje određene pogodnosti", rekao je Posavec te dodao kako brak ne znači ni da će zatvorenik ranije izaći iz zatvora.

"Činjenica da je u braku može poticajno djelovati u smislu da očuva taj brak i ako su tu djeca, i zapravo da se ima kamo vratiti u socijalno okruženje", kaže Posavec.